Mynen vruntlichen grout stedes to voren. Ersamme leue Ludicke van Mynnen, gude vrunth. Wettet, dat ick iuw nw sande by dussem skipper Henrik Strobwken j last traens, i[½] last vnde j tonne botter, j(c)xiij elende hude vnde vj skippunt hekede vp rekenskap. Ick hadde jnw gerne meher hekede gesant, dan hijr was keyn meher kwmis vp dussen skwtte, och weren hyr keyn andere skepe daer hen wulden. Leue Ludike, doet wael vnde nemet nw dyt guet an vnde dy last traens ick juw voren sande, alsz id daer gelden kan, szo dat id mynes heren genade nicht to na kømpt. Leue Ludke, Got weth ick hadde juw lange to voren wat vp dy hant gesant, ick en hadde nener leghe ware dar ick juw sanden konde; dyt gut ick juw nw sande, dat hebbe ick hyr to id slot gekregen, szo goet alsz xiiij dagen, och hebbe ick strenge brijffwe gekregen, dat ick an dem Holm skicken skal allen den fetallie, daer ick van stede komme kan, vnde nergen vt staden ofte sanden, sunder tom Holm; lykewael vp myn eghen ewentur wiil ick iuw mit botter vnde hekede entsetten in demme dat gy my entsetteth hebbe, wes ick hyr van demme slotte myssen kan. Forder, leue Ludicke, wettet dat ick juwen knecht Berent dede xxx skippund hekede; daer louede he mynnen besten by wullen doen vnde skolde my doer guden hoppen widder gesant och iuwen knecht Hans etlike dwsent breddere befalen to mynnen beste och vorkopen. Szo alsz ick int juwem briff vorstaen hebbe, dat Berent vnde Hans nicht to hws synt vnde dat gueth noch vnforkopt is, szo bidde ick juw, leue Ludycke, dat gy dij hekede vnde bredder juw an schriwen wilt vnde mit dussem gude, ick juw nw sande, int eyner summa ower gerekent vnde my dan geschrewen ofte ick iuw edder gy my skuldük syth vp dy eherste summa, dar ick nw van juw gekregen hebbe for laken, solt vnde hoppen. Och schriwet my, leue Ludyke, wo ick dy laken hebben skal, daer weren manck alle dy laken man ij stucke leydisk, dy andere weren amsterdamiske vnde hagenske etc. Leue Ludyke, szo is myne vruntlike gebede, dat gy wael wullen doen vnde sanden my by dussem skipper Henrich xx skippunt guden prusken hoppen vnde iiij stucke leyduske laken vnde vj stucke nerdiske laken vp eyne gude botalingx eher sunte Michel. Boleuet juw inder botalinge drogen koledher vnde skapis velle, dat schriuet my, szo wiil iak sy jüw sanden och inder botalingx mit andere waren wes ick van stedhen komme kan. Leue Ludecke, doet nw hyr in allen als ick juw angeloue; wes ick juw tor wille vnde – – – – doen kan, do ick gerne. Nicht meher dan syth Gode bofalen gesunt to langen tyden. Geschreuen vp Wiiborgx vp den dyngxdack na Bartholomej jnt jaer mdxxj Roleff Matsson Adress: Demme ersammen vnde wijsen Ludicke van Mynnen, borger to Reuel, vruntlicken geschreuen.